Kenner sê oor kleuterskole as skole dalk weer sluit(Foto: Gautam Arora/pixabay) Terwyl ouers, onderwysers, vakbonde, kenners en die regering stoei oor of skole te midde van die Covid-19-pandemie en die stygende infeksie- en sterftekoers weer gesluit moet word, is daar nou ook al hoe meer vrae oor hoe kleuterskole in só ŉ geval geraak gaan word. Solidariteit se beroepsgilde vir maatskaplike werkers en die Solidariteit Skoleondersteuningsentrum (SOS) het die hof vroeër genader vir ŉ bevel oor die heropening van kleuterskole nadat die minister van maatskaplike ontwikkeling, Lindiwe Zulu, geen datum daaroor bekend gemaak het nie. Regter Hans Fabricius het in sy uitspraak beslis kleuterskole en dagsorgsentrums kan dadelik oopmaak mits hulle die nodige veiligheidsmaatreëls getref het. Kleuterskole en dagsorgsentrums wat by die departement van onderwys geregistreer is, is toegelaat om vroeër saam met laer- en hoërskole ingevolge die departement se terugkeerskedule te heropen. Anton van der Bijl, hoof van arbeidsregsdienste by Solidariteit, het gesê die regter se uitspraak oor die heropening van kleuterskole was egter “duidelik en ondubbelsinnig”. “Indien daar dus ŉ regulasie of direktief is dat skole weer moet toemaak, gaan dit nie ŉ uitwerking hê op die kleuterskole wat onder die departement van maatskaplike ontwikkeling val nie. ŉ Minister het nie die magte of bevoegdheid om ŉ hofbevel eensydig tersyde te stel en haar eie besluit daaroor te neem nie,” het Van der Bijl gesê. Hy sê indien die departement van maatskaplike ontwikkeling besluit dat kleuterskole weer moet sluit, sal hy eers die hof daaroor moet nader en die bevel sal omgekeer moet word. “Die praktiese uitwerking is dat kleuterskole so ver moontlik moet voldoen aan beleid en dit so veilig as moontlik vir kinders, onderwysers en personeel moet maak en die kleuterskool dan kan oopmaak.”